Spoedvraat vas teen meer as 200 km/h op motorfiets(Foto: Verskaf) ŉ 22-jarige man op ŉ motorfiets is Sondagmiddag in hegtenis geneem wat glo teen ŉ snelheid van 223 km/h op die N1-snelweg naby Centurion in Gauteng gejaag het. Die spoedvraat het na bewering aan die beamptes gesê dat hy Krugersdorp toe jaag op ŉ pretuitstappie. Sello Maremane, woordvoerder van die verkeerspolisie in Gauteng, sê die man is summier in hegtenis geneem omdat hy die voorgeskrewe spoedgrens van 120 km/h ver oorskry het. Hy is na die polisiestasie in Lyttelton geneem waar hy vir roekelose en nalatige bestuur asook die oorskryding van die algemene spoedgrens aangekla is. Die verdagte het Maandag in die landdroshof in Pretoria verskyn en is op borgtog van R1 500 vrygelaat. “Hoë spoed bly een van die grootste risiko’s vir padveiligheid in die provinsie,” het Maremane gesê. “Die meeste padsterftes is as gevolg van roekelose en nalatige bestuur en die bestuur onder die invloed van alkohol. Die gevaarlike verbysteek van motors, veral wanneer daar aankomende verkeer is, is ook ’n groot risiko.” Maremane het wetstoepassers versoek om geen steen onaangeroer te laat in die beslissende hantering van diegene wat voortgaan om die padreëls te verontagsaam en sodoende die lewe van padgebruikers in gevaar te stel nie.